आकाशवाणी चंडीगढ़

17 सितम्बर 2024, समय 1810

समाचार

* हरियाणा विधानसभा चुनाव में प्रदेश के 2 करोड़ तीन लाख 54 हजार 350 मतदाता 20 हज़ार 629 पोलिंग बूथों पर अपने मताधिकार का प्रयोग करेंगे।
* केंद्रीय गृह मंत्री अमित शाह ने लोहारू विधानसभा क्षेत्र के बहल कस्बे में जन आर्शीवाद रैली को संबोधित किया और कांग्रेस नेता राहुल गांधी द्वारा विदेश में आरक्षण खत्म किये जाने बारे दिए गए बयान की आलोचना की।
* "स्वच्छता ही सेवा" अभियान आज से शुरू हुआ।

अभियान का पहला दिन श्रमदान और सामूहिक सहयोग पर केंद्रित रहा।

* हरियाणा के पुलिस महानिदेशक शत्रुजीत कपूर ने कहा कि 3 हज़ार,460 संवेदनशील तथा 138 अति संवेदनशील मतदान केंद्रों पर सुरक्षा के चाक-चौबंद इंतज़ाम किये जायेंगे।

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

हरियाणा विधानसभा चुनाव में प्रदेश के 2 करोड़ 03 लाख 54 हजार 350 मतदाता 20,629 पोलिंग बूथों पर अपने मताधिकार का प्रयोग कर सकेंगे। 1 करोड़ 7 लाख 75 हजार 957 पुरूष, 95 लाख 77 हजार 926 महिलाएं और 467 थर्ड जेंडर मतदाता है।मुख्य निर्वाचन अधिकारी पंकज अग्रवाल ने बताया कि एक लाख 29 हजार 392 नए मतदाता पंजीकृत हुए हैं, जिन में 64 हजार 31 पुरुष, 65 हजार 352 महिलाएं और 9 थर्ड जेंडर मतदाता शामिल हैं ।श्री अग्रवाल ने बताया कि मतदाता सूची में 18 से 19 वर्ष आयु वर्ग के 5 लाख 24 हजार 514 युवा मतदाता , 1 लाख 49 हजार 142 दिव्यांग मतदाता, एक लाख 9 हजार 217 सर्विस मतदाता तथा 85 वर्ष से अधिक आयु के 2 लाख 31 हजार 93 मतदाता हैं। इसके अलावा, 100 वर्ष से अधिक आयु के मतदाताओं की संख्या 8,821 है।मुख्य निर्वाचन अधिकारी ने कहा कि विभाग की वेबसाइट पर मतदाता सूचियां अपलोड कर दी गयी है, कोई भी मतदाता अपना नाम मतदाता सूची में देख सकता है। इसके अलावा, वोटर हेल्पलाइन नंबर- 1950 पर कॉल करके भी अपनी वोट का पता किया जा सकता है। वोट डालने के लिए मतदाता सूची में नाम शामिल होना अनिवार्य है।

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*हरियाणा में चुनाव प्रचार जोरों पर है।पृथला विधानसभा क्षेत्र से प्रत्याशी रघुवीर सिंह तेवतिया और बीजेपी प्रत्याशी गौरव गौतम ने अपने चुनावी अभियान के तहत विभिन्न गांवों में चुनावी

सभाओं को संबोधित किया।वहीं पूर्व केंद्रीय मंत्री विनोद शर्मा ने बीजेपी प्रत्याशी शक्ति रानी शर्मा के पक्ष में गांव हरिपुर में युवाओं के साथ ट्रैक्टर रैली निकाली।

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

केंद्रीय गृह मंत्री अमित शाह ने आज भिवानी जिले के लोहारू विधानसभा क्षेत्र के बहल कस्बे में आयोजित जन आर्शीवाद रैली में कांग्रेस नेता राहुल गांधी पर तीखे प्रहार करते हुए भारतीय जनता पार्टी के पक्ष में वोट देने की अपील की।उन्होंने कहा कि राहुल गांधी जम्मू-कश्मीर में हो रहे चुनाव में अनुच्छेद 370 वापिस लागू करने के मुद्दे पर चुनाव लड़ रहे है। लेकिन जब तक बी जे पी की सरकार रहेगी, तब तक ऐसा नहीं होगा , बल्कि बी जे पी का मानना है कि पाकिस्तान के कब्जे वाला कश्मीर भी भारत का हिस्सा है।केंद्रीय गृह मंत्री ने राहुल गांधी पर अनुसूचित जाति व जनजाति तथा अति पिछड़ा वर्ग का आरक्षण खत्म करने का पक्षधर होने का आरोप भी लगाया।

 मुख्यमंत्री नायब सिंह सैनी ने जहां विकास के मुद्दे पर वोट मांगे तो वही अमित शाह ने राष्ट्रीय मुद्दों के साथ दक्षिण हरियाणा के सैनिक बाहुल्य क्षेत्र में बी जे पी द्वारा वन रैंक-वन पेंशन दिए जाने की याद दिलाई । उन्होंने कहा अग्निवीर योजना को लेकर राहुल गांधी गलत अफवाह फैला रहे है, हरियाणा में नायब सिंह सैनी सरकार ने अग्निवीरों को राज्य में नौकरी देने के लिए बाकायदा आरक्षण नीति बनाई है।श्री शाह ने कहा कि किसान की हुंकार भरने वाले भूपेंद्र सिंह हूडा ने अपने 10 साल के कार्यकाल में मात्र 4 फसलों पर न्यूनतम समर्थन मूल्य दिया। जबकि बी जे पी सरकार आज 24 फसलों पर न्यूनतम समर्थन मूल्य दे रही है। उन्होंने लोहारू के विधायक जयप्रकाश दलाल को वोट देने की अपील की । ग्रहमंत्री ने अपने संबोधन में चौ. बंसीलाल को भी याद किया तथा हरियाणा प्रदेश को अनाज पैदा करने वाला तथा धाकड़ खिलाडिय़ों का क्षेत्र बताया। कार्यवाहक मुख्यमंत्री नायब सिंह सैनी, सांसद धर्मबीर सिंह, राज्यसभा सांसद किरण चौधरीएवं कुलदीप बिश्रोई सहित विभिन्न नेता रैली में मौजूद रहे।

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

स्वच्छता ही सेवा" अभियान आज से शुरू हो गया है जो 2 अक्तूबर तक चलेगा। इस वर्ष अभियान का थीम "स्वभाव स्वच्छता-संस्कार स्वच्छता" रखा गया है।आज नगर निगम चंडीगढ़ द्वारा रोज़ गार्डन से स्वच्छता अभियान की शुरुआत की गई। चंडीगढ़ के प्रमुख सरकारी प्रतिष्ठानों, कार्यालयों एवं संस्थानों में भी आज से श्रमदान और सामूहिक सहयोग से स्वच्छता अभियान चलाया जा रहा है। इस बार स्वच्छता अभियान श्रमदान गतिविधियों, स्वच्छता में जन भागीदारी और सफाई मित्र सुरक्षा शिविरों पर केंद्रित होगा।

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

केंद्रीय गृह मंत्री अमित शाह ने कहा है कि नरेंद्र मोदी सरकार ने देश की सुरक्षा प्रणाली को मजबूत बनाकर सुरक्षित भारत बनाया है।श्री शाह ने मोदी सरकार के तीसरे कार्यकाल के सौ दिन पूरे होने के अवसर पर नई दिल्ली में संवाददाता सम्मेलन को संबोधित करते हुए कहा कि सरकार ने पिछले दस वर्षों में देश को प्रगति के पथ पर ले जाने के लिए अनेक कदम उठाए हैं। उन्होंने कहा कि पहले सौ दिनों में पंद्रह लाख करोड़ रूपए की परियोजनाओं को स्वीकृति दी गई है।गृहमंत्री ने कहा कि प्रधानमंत्री मोदी के नेतृत्व में राष्ट्रीय शिक्षा नीति शुरू की गई है जिसमें देश की पुरानी शिक्षा प्रणाली और आधुनिक शिक्षा को समाहित कर क्षेत्रीय भाषाओं को सम्मान दिया गया है।

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

रक्षा मंत्री राजनाथ सिंह ने कहा है कि सरकार भारत को रक्षा क्षेत्र में आत्‍मनिर्भर बनाने के लिए प्रतिबद्ध है। नरेन्‍द्र मोदी सरकार के सौ दिन के कार्यकाल की सराहना करते हुए श्री राजनाथ सिंह ने कहा कि पिछले तीन महीनों में मंत्रालय ने डेढ लाख करोड़ रुपये की रक्षा खरीद की मंजूरी दी है। उन्होंने कहा कि सरकार ने सकारात्मक स्वदेशीकरण सूची में 501 से अधिक वस्तुओं को शामिल किया है।रक्षा मंत्री ने कहा कि सरकार 2047 तक भारत को एक विकसित राष्‍ट्र बनाने की दिशा में आगे बढ़ रही है।विपक्ष के नेता राहुल गांधी की सरकार की आलोचना पर एक प्रश्‍न का उत्तर देते हुए श्री राजनाथ सिंह ने कहा कि कांग्रेस नेता की कोई विश्‍वसनीयता नहीं है। उन्‍होंने आरोप लगाया कि श्री गांधी दूसरे देशों में जाकर भारत की छवि को नुकसान पहुंचाने की कोशिश करते हैं।

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

पेट्रोलियम एवं प्राकृतिक गैस मंत्री हरदीप सिंह पुरी ने आज मोदी सरकार के तीसरे कार्यकाल के पहले 100 दिनों की सराहना करते हुए कहा कि सरकार ने अभूतपूर्व काम किये हैं। श्री पुरी ने कहा कि 2014 के बाद से शहरी खर्च में ग्यारह गुना वृद्धि देखी गई है और यह एक लाख,57 हजार करोड़ रुपये से अधिक हो गया है। श्री पुरी ने कई प्रमुख उपलब्धियों पर प्रकाश डाला, जिसमें प्रधानमंत्री आवास योजना के तहत चार करोड़ से अधिक घरों का निर्माण और उज्ज्वला योजना के माध्यम से गैस सिलेंडर तक पहुंच का विस्तार शामिल है।

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

हरियाणा के पुलिस महानिदेशक शत्रुजीत कपूर ने कहा है कि विधानसभा चुनाव के लिए होने वाले मतदान को स्वतंत्र, निष्पक्ष तथा शांतिपूर्ण तरीके से संपन्न करवाने  के लिए हरियाणा पुलिस के 29 हज़ार से अधिक पुलिस कर्मी तथा अर्ध सैनिक बलों की 225 कंपनियां  तैनात की जाएंगी । उन्होंने कहा कि अर्ध सैनिक बलों की 70 कंपनियों को प्रदेश के अलग-2 क्षेत्रों में पहले ही तैनात किया जा चुका है। उन्होंने कहा कि प्रदेश में आदर्श आचार संहिता की पालना सुनिश्चित करने के साथ साथ चप्पे-चप्पे पर पुलिस द्वारा  कड़ी नजर रखी जा रही है।पुलिस महानिदेशक ने बताया कि सभी 20 हजार 629 मतदान केंद्रों पर पर्याप्त संख्या में पुलिस बल तैनात रहेगा। इसके अलावा, 3460 संवेदनशील तथा 138 अति संवेदनशील मतदान केन्द्रो पर अतिरिक्त पुलिस बल तैनात किया जाएगा। इन बूथों पर सुरक्षा के इंतजाम चाक-चौबंद रहेंगे।

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

आज जींद के चौधरी रणबीर सिंह विश्वविद्यालय में स्वीप कार्यक्रम का आयोजन किया गया। इस दौरान  विश्वविद्यालय के कर्मचारियों और अधिकारियों एवं छात्र एवं छात्राओं ने मतदान की शपथ ली और ज्यादा से ज्यादा मतदान हेतु आमजन को प्रेरित करने की प्रतिज्ञा ली।  विश्वविद्यालय में मतदाता जागरूकता रैली भी  निकाली गई।